《题嵩高云气图为工部王子邕赋》
元代·刘崧

颍川阳城之间，乃有云气郁然而干天。中峰拔地九千丈，三面侧叠开青莲，云是嵩高之层巅。

扪柳掠井当星躔，往往白日朝群仙。复有东西二石室，洞穴窈窕相钩连。

天风吹雨不到地，石髓如泥流紫烟。但见瑶林琪树纷百千，朱楼绮阁丹碧悬。

美人绿发垂两肩，手持玄文驾飞軿。欲往从之嗟渺绵，似听流水㶁㶁鸣丝弦。

仙游杳漠今几年，清梦忽堕新图前。玉光下起崖石底，松顶上出飞鸿边。

山中古路广以平，秦车汉骑何翩翩。徒闻金丹閟石检，尘土世人安得传。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。